Dôvodová správa

A. Všeobecná časť 

Vypracovanie nového zákona o verejných zbierkach vyplýva najmä z objektívnej potreby dosiahnuť súlad s Ústavou Slovenskej republiky a s právnym poriadkom Slovenskej republiky ako celkom, keďže v súčasnosti platný zákon a vyhláška upravujúca verejné zbierky je z roku 1973 a nezohľadňuje nové ústavné a spoločensko-ekonomické podmienky determinujúce predmet úpravy. Zároveň s navrhovaným zákonom sa novelizujú aj väzbové právne predpisy (zákon o správnych poplatkoch a zákon o neinvestičných fondoch).
 
Navrhovaná právna úprava vychádza predovšetkým z analýz a praktických skúseností, podnetov mimovládnych neziskových organizácií vykonávajúcich verejné zbierky v Slovenskej republike, ako aj zo získaných skúseností z niektorých štátov Európskej únie (napríklad Fínska republika, Česká republika, Litovská republika, Republika Malta, Spojené kráľovstvo Veľkej Británie a Severného Írska) v tejto oblasti, v ktorých existuje povoľovací systém verejnej zbierky alebo registrácia verejnej zbierky príslušným orgánom štátu. Zároveň za porušovanie zákonných povinností pri vykonávaní verejnej zbierky existuje inštitút ukladania sankcií. 
 
Cieľom navrhovaného zákona o verejných zbierkach je ustanoviť najmä
a) vymedzenie základných pojmov, a to verejná zbierka, všeobecne prospešný účel, hrubý výnos verejnej zbierky, čistý výnos verejnej zbierky a náklady verejnej zbierky na účely tohto zákona,
b) všeobecné podmienky vykonávania verejnej zbierky, právnické osoby oprávnené vykonávať verejnú zbierku,
c) pôsobnosť správnych orgánov a konanie o registrácii verejnej zbierky, 
d) register verejných zbierok, ktorý má konštitutívny charakter,
e) spôsoby vykonávania verejnej zbierky, 
f) povinnosti oprávnených právnických osôb pri vykonávaní verejnej zbierky,
g) kontrolu vykonávania verejnej zbierky oprávnenými právnickými osobami, 
h) sankcie za nedodržanie povinností ustanovených zákonom.
 
Podľa predloženého návrhu zákona budú môcť vykonávať verejnú zbierku len právnické osoby ustanovené týmto zákonom na vopred určený všeobecne prospešný účel po platnom zápise orgánom štátnej správy do registra verejných zbierok (konštitutívny charakter zápisu). Register verejných zbierok bude viesť Ministerstvo vnútra Slovenskej republiky a bude verejným zoznamom, do ktorého budú zapisovať zákonom ustanovené údaje Ministerstvo vnútra Slovenskej republiky a okresné úrady.
 
Okrem zaužívaných spôsobov vykonávania verejnej zbierky sa navrhujú aj ďalšie, pričom sa vychádza zo súčasných zaužívaných telekomunikačných možností a informačných technológií (darcovské správy SMS a volania na skrátené číslo). 
 
Návrh zákona prináša výrazné zvýšenie transparentnosti pri vykonávaní verejných zbierok a pri použití čistého výnosu verejnej zbierky na určený všeobecne prospešný účel.

Pri príprave navrhovaného zákona aktívne spolupracovali aj zástupcovia mimovládnych neziskových organizácií (Centrum pre filantropiu n. o., Liga proti rakovine Slovenskej republiky a eRko - Hnutie kresťanských spoločenstiev detí).
 
Prijatie navrhovaného zákona nebude mať negatívny vplyv na verejné financie, podnikateľské prostredie, sociálny vplyv ani vplyv na životné prostredie, ani na iné spoločenské oblasti sledované v doložke vybraných vplyvov.

Návrh zákona je v súlade s Ústavou Slovenskej republiky, ústavnými zákonmi a zákonmi a medzinárodnými zmluvami, ktorými je Slovenská republika viazaná, ako aj s právom Európskej únie.

B. Osobitná časť

K čl. I
 
K § 1
V  návrhu zákona sa ustanovuje predmet úpravy, a to podmienky vykonávania verejnej zbierky (ďalej len „zbierky“) oprávnenými osobami, pôsobnosť správnych orgánov, register zbierok, spôsoby vykonávania zbierky a ukladanie sankcií za nesplnenie zákonných povinností.
Zároveň sa negatívne vymedzuje, že navrhovaný zákon sa nevzťahuje na zhromažďovanie príspevkov (zbierok) uskutočňované podľa osobitných predpisov, ktorými sú napríklad dobrovoľné zbierky konané obcami a vyššími územnými celkami, zbierky vykonávané cirkvami a náboženskými spoločnosťami registrovanými podľa zákona č. 308/1991 Zb. o slobode náboženskej viery a postavení cirkví a náboženských spoločností v znení neskorších predpisov na cirkevné a náboženské účely, ak sa konajú v kostoloch, modlitebniach a iných miestach určených na vykonávanie náboženských úkonov, bohoslužieb a obradov.
 
K § 2
            Toto ustanovenie definuje pojem verejná zbierka, ktorou je získavanie a zhromažďovanie dobrovoľných peňažných príspevkov od vopred neurčeného okruhu prispievateľov pre vopred určený všeobecne prospešný účel. 
Na účely tohto zákona je zadefinovaný všeobecne prospešný účel zbierky, ktorý je dôležitým východiskom pri vnímaní použitia prostriedkov získaných zbierkou. Zároveň sú v tomto ustanovení zadefinované ekonomické pojmy zbierky, ktoré v doterajšom právnom predpise absentovali a sú dôležitými pojmami na spresnenie a rozlíšenie finančných prostriedkov získaných zbierkou. 
V doterajšej právnej úprave bola nejasne stanovená výška nákladov zbierky, ktorá nemohla presiahnuť prevažnú časť výnosu zbierky, čo reálne znamenalo uplatnenie nákladov až do výšky 50 % z hrubého výnosu zbierky. V navrhovanom ustanovení je presne stanovená percentuálna hranica nákladov zbierky, ktorú je možné vynaložiť z hrubého výnosu zbierky na náklady zbierky, a to vo výške 20 %. Nákladmi zbierky sú skutočne vynaložené náklady spojené s materiálno technickým a organizačným zabezpečením zbierky, náklady spojené so správou a zisťovaním spôsobu použitia čistého výnosu. 
            Navrhovanou právnou úpravou sa sleduje prehľadné a transparentné využitie prostriedkov získaných zbierkou na určený všeobecne prospešný účel.
 
K § 3
            V ustanovení sa vymedzujú právnické osoby oprávnené na vykonávanie zbierky. Ide predovšetkým o  mimovládne neziskové organizácie, ktoré svojimi stanovami prezentujú, že ich činnosťou je predovšetkým podpora všeobecne prospešných cieľov podľa § 2 návrhu zákona. 
           Zavádza sa povinnosť zriadiť na účely zhromažďovania finančných prostriedkov osobitný účet v banke alebo pobočke zahraničnej banky.
Pri vykonávaní zbierky vo verejnosti prístupných priestoroch právnických osôb je potrebné získanie písomného súhlasu príslušného vlastníka nehnuteľnosti, nájomcu alebo správcu nehnuteľností. Ak sa vykonáva zbierka v nehnuteľnostiach vo vlastníctve fyzických osôb, túto možno vykonávať až po predchádzajúcom písomnom súhlase vlastníka. Toto ustanovenie sleduje cieľ jednak umožniť vykonávanie zbierky nielen na verejných priestranstvách, ale aj v iných priestoroch. 
 
K § 4
V navrhovanom § 4 sa ustanovujú príslušné orgány štátnej správy na zápis zbierky do registra zbierok. Týmito orgánmi sú okresné úrady a ministerstvo vnútra. 
Keďže  výnos verejnej zbierky sa môže použiť aj na aktivity mimo územia Slovenskej republiky, je ustanovená pôsobnosť Ministerstva zahraničných vecí a európskych záležitostí Slovenskej republiky zaujať predchádzajúce stanovisko k zápisu do registra zbierok z hľadiska záujmov a záväzkov Slovenskej republiky. 

K § 5
            Ide o ustanovenie upravujúce konanie príslušného správneho orgánu o registrácii zbierky. Vymedzujú sa náležitosti, ktoré návrh právnickej osoby na registráciu zbierky musí obsahovať. 
	Zároveň sa ustanovujú odchýlky od správneho konania v prípade nedostatkov návrhu na registráciu zbierky v registri zbierok a v prípade porušenia povinností podľa tohto zákona (neuhradenie pokuty).

K § 6
Register zbierok je informačným systémom verejnej správy, ktorý spravuje Ministerstvom vnútra Slovenskej republiky. Do tohto verejného zoznamu zapisuje zákonom ustanovené údaje Ministerstvo vnútra Slovenskej republiky alebo okresný úrad. Informácie o registrovaných a vykonávaných zbierkach budú verejne prístupné na webovom sídle Ministerstva vnútra Slovenskej republiky. 
 
K § 7
            Ustanovenie definuje možné spôsoby vykonávania zbierky s ohľadom na súčasné telekomunikačné a informačno-technologické možnosti, trvanie vykonávania zbierky rozlíšené podľa spôsobov jej vykonávania, podmienky predĺženia vykonávania zbierky. 
Predmetným ustanovením sa v záujme transparentnosti zabezpečí aj písomné poverenie a označenie fyzických osôb vykonávajúcich zbierku prenosnými pokladničkami, čo vedie aj k väčšej dôveryhodnosti zo strany verejnosti k osobám vykonávajúcim zbierku. Vykonávať zbierku do prenosných pokladničiek môže skupina fyzických osôb, v ktorých sprievode aspoň jedna osoba dovŕšila pätnásty rok svojho veku.
K § 8
            Ustanovenie upresňuje postup a povinnosti pri spôsobe vykonávania zbierky zasielaním darcovských správ SMS alebo volaním na skrátené číslo prostredníctvom telekomunikačného operátora a zahrnutie týchto príspevkov do hrubého výnosu zbierky v určenej lehote. Doterajšia zákonná úprava túto problematiku neupravovala a potrebu takéhoto ustanovenia vyžaduje prax.
 
K § 9
Ustanovenie vymedzuje podmienky, lehoty a povinnosti pri vykonávaní zbierky do stacionárnych alebo prenosných pokladničiek. Ide o zabezpečenie a označenie pokladničiek, ich otváranie, prepočítanie získaných príspevkov a povinnosť vložiť takto získané príspevky na osobitný účet. Tento postup zvyšuje transparentnosť, verejnú kontrolu a dôveryhodnosť vykonávania zbierky. 
Významným prvkom je aj nová úprava postupu otvárania pokladničiek a spísanie zápisnice o ich otvorení. Zápisnica musí obsahovať zákonom ustanovené údaje a podpísať ju musia dve fyzické osoby, ktoré dovŕšili osemnásty rok svojho veku a majú úplnú spôsobilosť na právne úkony.
 
K § 10 a 11
Ustanovenie upresňuje povinnosti pri spôsobe vykonávania zbierky predajom predmetov a vstupeniek, podmienky predaja a použitia príspevku z predaja na účel zbierky. Ustanovujú sa pravidlá, aby bolo zrejmé, čo tvorí vlastnú zbierku a čo tvorí cenu predmetu a vstupenky. Ďalej sa ustanovuje aj lehota na odvedenie získaných príspevkov za každý kalendárny mesiac na osobitný účet.
 
K §12
            Predmetné ustanovenie upravuje možnosť predčasného ukončenia vykonávanej zbierky a povinnosti spojené s predčasným ukončením zbierky. Dôvodom na predčasné ukončenie zbierky je zánik účelu, na ktorý sa zbierka vykonávala. Príslušný správny orgán rozhodne o návrhu právnickej osoby, ktorá vykonávala vykonávajúce zbierku, o použití získaných príspevkov na iný všeobecne prospešný účel v súlade s § 2 ods. 2.
 
K § 13
            Ustanovenie upravuje obsah predbežnej správy zbierky a záverečnej správy zbierky, ktoré má právnická osoba povinnosť predložiť príslušnému správnemu orgánu a zverejňovať ich  v určených lehotách na svojom webovom sídle. Vo vzťahu k verejnosti to zvyšuje transparentnosť a aktuálnu informovanosť o hrubom výnose zbierky, čistom výnose zbierky a jej nákladoch v súvislosti s použitím na všeobecne prospešný účel zbierky.

K § 14
            Predmetné ustanovenie upravuje práva a povinnosti správneho orgánu pri kontrole nad vykonávaním zbierok právnickými osobami v súlade s týmto zákonom. 
Zároveň je upravená kontrola dokladov záverečnej správy zbierky správnym orgánom, pri ktorej je právnická osoba povinná predložiť všetky potrebné doklady na vykonanie kontroly. Ide o štandardnú úpravu zo strany orgánov štátnej správy pri vykonávaní dozoru nad zákonnosťou konania subjektov. 
 
K § 15
Navrhované ustanovenie upravuje podmienky a postup pri ukladaní sankcií v prípade porušenia povinností podľa tohto zákona. Pokuty sú v rozpätí od 100 eur do 1 000 eur a pri jej ukladaní správny orgán prihliada na povahu, závažnosť, spôsob, čas trvania, následky a okolnosti spáchania správneho deliktu. Jednotlivé skutkové podstaty správnych deliktov sa viažu na povinnosti vyplývajúce z ustanovení zákona. Výnos pokút je príjmom štátneho rozpočtu.
 
K § 16
            Spoločné ustanovenie upravuje, že na konania správnych orgánov sa vzťahujú všeobecné predpisy o správnom konaní, ak tento zákon neustanovuje inak (napríklad § 5, lehota podľa § 7).
 
K § 17 
            V odseku 1 sa rieši ukončenie vykonávania zbierok povolených do účinnosti navrhovaného zákona. Toto ustanovenie je potrebné vzhľadom na to, že podľa doterajšieho zákona sú zbierky povoľované na rôzne časové obdobie, ktoré by v mnohých prípadoch preklenulo navrhovanú účinnosť zákona, ktorý vyžaduje na konanie zbierky odlišné náležitosti a postupy, najmä v otázke zverejňovania informácií pre verejnosť.
            V odseku 2 sa ustanovuje povinnosť pre právnické osoby, ktoré vykonávali verejné zbierky podľa doterajších predpisov, aby predložili v konkrétnom termíne  vyúčtovanie verejnej zbierky. 
V odseku 3 sa navrhuje zaviesť poriadkové opatrenie, na základe ktorého nebudú zaregistrované verejné zbierky tých právnických osôb, ktoré nesplnili povinnosť podľa odseku 2.
V odseku 4 sa zo zákona zastavujú všetky konania o verejných zbierkach začaté a právoplatne neskončené podľa doterajších predpisov, a to do nadobudnutia účinnosti tohto zákona. Pokračovať v konaní o nich by totiž bolo v rozpore s princípmi a povinnosťami novej zákonnej úpravy.
 
K § 18
            V súvislosti s prijatím zákona je potrebné zrušiť doterajšie právne predpisy upravujúce predmetnú problematiku. 

K čl. II

K bodom 1 a 2
            Na základe skúseností z praxe sa novelizuje znenie zákona o správnych poplatkoch tak, aby sa vytvoril súlad medzi znením zákona a sadzobníkom správnych poplatkoch, ktorý ako príloha zákona je jeho neoddeliteľnou súčasťou. Podľa jednotlivých položiek sadzobníka správny orgán oslobodzuje od platenia správnych poplatkov aj iné prípady ako ustanovil § 4 zákona. Správny orgán je ďalej v niektorých prípadoch uvedených v sadzobníku splnomocnený upustiť od vybratia správneho poplatku, môže ho znížiť alebo naopak zvýšiť. Vo všetkých uvedených prípadoch ( rozhodujúce je znenie sadzobníka) správny orgán rozhodnutie nevydáva, iba ho vyznačí v spise s uvedením dôvodu podľa sadzobníka.

K bodu 3
Novelou zákona o správnych poplatkoch sa navrhuje upraviť doterajšiu položku č. 36 sadzobníka správnych poplatkov, aby zodpovedala navrhovanému zákonu o verejných zbierkach. Nová položka ustanovuje tri poplatky za zapísanie verejnej zbierky do registra, a to poplatok za zbierku konanú na celom území Slovenskej republiky,  za zbierku konanú v územnom obvode okresného úradu a poplatok za predĺženie vykonávania zbierky, pričom suma tohto poplatku je stanovená ako polovica zo sumy poplatku za vykonávanie zbierky na celom území Slovenskej republiky.  Výška poplatkov sa aktualizuje vzhľadom na aktuálnu ekonomickú situáciu, pričom nemá zásadný vplyv na subjekty konajúce verejné zbierky. 
 
K čl. III
 
K bodom 1 až 3
            Vzhľadom na navrhovanú novú zákonnú úpravu o verejných zbierkach navrhuje sa vypustiť zo zákona č. 147/1997 Z. z. o neinvestičných fondoch a o doplnení zákona Národnej rady Slovenskej republiky č. 207/1996 Z. z. v znení neskorších predpisov ustanovenia týkajúce sa verejných zbierok. 
 
K čl. IV
 
Účinnosť sa navrhuje ustanoviť od 1. júla 2014.